**ΠΥΚΝΩΣΗ –ΠΕΡΙΛΗΨΗ**

**Α. ΕΙΔΗ**

1. **Απλή πύκνωση μέρους κειμένου** =απόδοση δοσμένου μέρους, **χωρί**ς αναφορά στον συγγραφέα ή στο κείμενο.

**Π.χ.** *Να γράψετε ένα κείμενο στο οποίο θα πυκνώσετε (θα αποδώσετε περιληπτικά) το περιεχόμενο των τριών πρώτων παραγράφων του κειμένου που σας δόθηκε. Το κείμενό σας (60-70 λέξεις) θα το αξιοποιήσετε σε γραπτή ομαδική εργασία.*

1. **Περίληψη με εστίαση** = απόδοση των απόψεων του συγγραφέα για συγκεκριμένο θέμα που παρουσιάζεται στο κείμενο (σε διάφορα μέρη του κειμένου).

*Π.χ. Να αποδώσετε περιληπτικά σε ένα κείμενο (60-70 λέξεις) τις σκέψεις του συγγραφέα για τις δυνατότητες που προσφέρει στην ανθρωπότητα η σημερινή επιστημονική πρόοδος.*

1. **Πληροφοριακή περίληψη όλου του κειμένου[[1]](#footnote-1)**= Πληροφοριακή περίληψη όλου του κειμένου με αναφορά στον συγγραφέα ή στο κείμενο.

*Π.χ. Το παραπάνω άρθρο δημοσιεύθηκε πρόσφατα σε εφημερίδα. Να παρουσιάσετε στην τάξη σας το περιεχόμενο του άρθρου σε ένα περιληπτικό κείμενο. (100-120 λέξεις)*

1. **\*Περίληψη δυο διαλεγόμενων κειμένων** = Απόδοση στη σειρά των απόψεων κάθε κειμένου με έμφαση στις μεταξύ τους σχέσεις ή απόδοση των απόψεων που διατυπώνονται στα δυο κείμενα για συγκεκριμένο θέμα.

**Π.χ.** *Διαβάστε τα κείμενα 2, 3 και 4 και σημειώστε επιγραμματικά τα επιχειρήματα που αναπτύσσονται σε αυτά υπέρ και εναντίον της συνέχισης της εξερεύνησης του διαστήματος.*

**Β. ΤΕΧΝΙΚΕΣ ΠΥΚΝΩΣΗΣ**

1. **Επιλογή σημαντικών και παράλειψη επουσιωδών**, δευτερευουσών λεπτομερειών- **αναδιατύπωση** πληροφοριών
2. **Γενίκευση**: αντικατάσταση πολλών πληροφοριών με λέξη/φράση που δηλώνει το γένος τους
3. **Σύνθεση**: απόδοση μιας διαδικασίας ενεργειών με μια φράση
4. **Λεκτικά σύνολα**: Αντικατάσταση προτάσεων με λεκτικά σύνολα (ονοματικά ή επιρρηματικά).
5. **Μονολεκτικοί τύποι** αντί περιφράσεων.

Παραδείγματα

|  |  |
| --- | --- |
| Η τηλεργασία μπορεί να οριστεί ως η μορφή εργασίας που εκτελείται από ένα άτομο κυρίως ή σε ένα σημαντικό μέρος της, σε τοποθεσίες εκτός του παραδοσιακού εργασιακού χώρου, για έναν εργοδότη ή πελάτη και η οποία περιλαμβάνει τη χρήση των τηλεπικοινωνιών και προηγμένων τεχνολογιών πληροφόρησης ως ένα ουσιαστικό και κεντρικό χαρακτηριστικό της εργασίας. | *Η τηλεργασία είναι η εργασία από απόσταση με τη χρήση νέων τεχνολογιών.*  (επιλογή-παράλειψη-αναδιατύπωση) |
| Το Σύνταγμα του 1864 αναγνώριζε το δικαίωμα του «εκλέγειν» και του «εκλέγεσθαι» και περιείχε ειδική μέριμνα για τα δικαιώματα του «συνέρχεσθαι» και του «συνεταιρίζεσθαι». | *Το Σύνταγμα του 1864 κατοχύρωνε τα πολιτικά δικαιώματα.*  (γενίκευση) |
| Ο δημοσιογράφος πήρε συνέντευξη από τους αυτόπτες μάρτυρες, κατέγραψε τις πληροφορίες από την αστυνομία και συνέλεξε φωτογραφικό υλικό. | *Ο δημοσιογράφος έκανε ρεπορτάζ.*  (σύνθεση) |
| Απολύθηκε επειδή δεν ήταν συνεπής στις επαγγελματικές του υποχρεώσεις. | *Απολύθηκε λόγω ασυνέπειας.*  (λεκτικά σύνολα) |
| Οι πολιτισμικές αξίες του παρελθόντος | *Η παράδοση* (μονολεκτικοί τύποι) |

**ΑΣΚΗΣΗ**: Πυκνώστε τα παρακάτω κείμενα ακολουθώντας( και δηλώνοντας) κάθε φορά την κατάλληλη τεχνική

|  |  |
| --- | --- |
| Παραβιάζεται το οικογενειακό άσυλο, υποκλέπτονται συνδιαλέξεις, παρακολουθείται η διαδικτυακή επικοινωνία του χρήστη. |  |
| Διάβασε το κείμενο, έβαλε πλαγιότιτλους στις παραγράφους, κράτησε σημειώσεις. |  |
| Η τηλεόραση πρέπει να σέβεται όσους παρακολουθούν τα προγράμματά της. |  |
| Ο ένας βοηθά τον άλλο. |  |
| Το σχολείο προσφέρει γνώσεις, αναπτύσσει την κρίση, μεταβιβάζει αξίες στον νέο. |  |
| Είναι αναγκαίο διαρκώς να επαγρυπνούμε για να επιτύχουμε τους στόχους που έχουμε θέσει στη ζωή μας. |  |
| Το να είναι κανείς ελεύθερος είναι σημαντικό πράγμα. |  |
| Μόλυνση, ρύπανση, τρύπα του όζοντος, εξάντληση φυσικών πόρων, απορρίμματα. |  |
| Οι μεγαλουπόλεις παράγουν στους κατοίκους τους ανασφάλεια και φόβο. Δηλητηριάζουν τις μεταξύ τους σχέσεις, με αποτέλεσμα αυτοί να κλείνονται στον εαυτό τους και να αδιαφορούν για τον συνάνθρωπο. |  |
| Σχολική βία, βανδαλισμοί και χρήση ναρκωτικών από εφήβους. |  |
| Η έλλειψη ενδιαφέροντος |  |
| Ο δικαστής κάλεσε τον κατηγορούμενο, έδωσε τον λόγο στους συνηγόρους, έβγαλε απόφαση. |  |
| Όταν υποτιμώνται ορισμένες εργασίες, υποτιμώνται και οι άνθρωποι που τις κάνουν. |  |
| Όταν υιοθετούνται ιδέες άκριτα, καταλήγουμε να γινόμαστε δογματικοί. |  |
| Πρέπει όσοι βρίσκονται στην ώριμη ηλικία να ενδιαφέρονται για τις ανησυχίες που κατατρύχουν τους νέους. |  |
| Το ευρύτερο κίνημα των εθελοντικών οργανώσεων |  |
| Η θανατική ποινή δεν έχει αποδειχτεί ότι είναι αποτελεσματικό μέσο για να κατασταλεί η εγκληματικότητα. |  |

**Γ. ΔΙΑΔΙΚΑΣΙΑ-ΒΗΜΑΤΑ**

Σε πολύ γενικές γραμμές:

**Διαβάζω**

* πολύ προσεκτικά το κείμενο –κατανοώ.

**Συνθέτω:**

* Εντοπίζω (αναλόγως το είδος της περίληψης, π.χ. το όλο θέμα/θέση συγγραφέα/ουσιώδεις-επουσιώδεις λεπτομέρειες/ τις απόψεις για ένα συγκεκριμένο θέμα/τα κοινά ή τις διαφορές μεταξύ κειμένων κ.ο.κ.)
* Κρατώ σημειώσεις ἠ/και πλαγιότιτλους.
* Γράφω χρησιμοποιώντας τις τεχνικές πύκνωσης – συνδέω σημειώσεις με κατάλληλες διαρθρωτικές λέξεις/φράσεις (συνοχή) και νοηματικές φράσεις (συνεκτικότητα) ώστε να αποδίδεται η πορεία της σκέψης του συγγραφέα.
* Επαναδιατυπώνω αποφεύγοντας την αυτούσια παράθεση φράσεων του κειμένου.

**Ελέγχω**

* (απόδοση περιεχομένου/αλληλουχία (συνοχή-συνεκτικότητα)/ έκφραση-σαφήνεια-αναδιατύπωση.

1. ΠΡΟΣΟΧΗ! Το κειμενικό είδος του αρχικού κειμένου αναφοράς επηρεάζει και την περίληψή του (αναφορά στο επικοινωνιακό πλαίσιο, π.χ. *Στην ομιλία του αυτή κατά την τελετή βράβευσής του... , Στην επιστολή του.... Σε συνέντευξη με τον δημοσιογράφο Χ ο Ψ αναφέρεται...* (κ.ο.κ.) [↑](#footnote-ref-1)